Diari Oficial de la Generalitat Valenciana


Sumari del DOGV 3540, del 16-07-1999 (1999/6355)

RESOLUCIÓ de data 17 de maig de 1999, del secretari general de la Conselleria de Presidència, per la qual s'acorda inscriure al Registre de Fundacions de la Comunitat Valenciana, a la denominada Fundación Francisco Balbastre Arnau.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3540

Data del DOGV
:   16-07-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/6355


Data del document
:   17-05-1999

Organisme emissor
:   Conselleria de Presidència

Tipus de document
:   Resolució

Descriptors 

:   * fundació

RESOLUCIÓ de data 17 de maig de 1999, del secretari general de la Conselleria de Presidència, per la qual s'acorda inscriure al Registre de Fundacions de la Comunitat Valenciana, a la denominada Fundación Francisco Balbastre Arnau. [1999/Q6355]
  
Vista la sol·licitud del dia 2 de novembre de 1998, que va entrar al Registre en la mateixa data, amb el número 61.468, efectuada per la Fundación Francisco Balbastre Arnau, en què se sol·licitava la inscripció de dita entitat al Registre de Fundacions de la Comunitat Valenciana, sobre la base dels següents:
  
Antecedents de fet
  
Primer
  
Que segons l'escriptura de data 5 de juny de 1998, i amb el número de protocol 2.755, atorgada davant del notari del Col·legi de València, el senyor Rafael Gómez-Ferrer Sapiña, en aqueixa data va comparéixer el rector de l'església parroquial de Nostra Senyora dels Àngels, de Mislata, el senyor Vicente Serrano Valbuena, per a dur a efecte la clàusula quarta del testament del senyor Francisco Balbastre Arnau, autoritzat pel notari del Col·legi de València, el senyor José López Palop, el 26 d'abril de 1922, amb el número 385 del seu protocol, i constituir en aqueix acte una fundació denominada Fundación Francisco Balbastre Arnau.
  
Així mateix, als efectes de l'acceptació del càrrec de patrons de la fundació, van comparéixer el vicari parroquial de la parròquia de Nostra Senyora dels Àngels, de Mislata, el senyor José Gascó Casesnoves, el senyor Agustín-María Domingo Mir i el senyor Juan-Bautista Mir Piqueras.
  
Segon
  
Segons l'article 6 dels seus estatuts, l'objecte de la fundació és el sosteniment d'una casa hospital per a atendre els malalts, d'ambdós sexes, naturals del poble de Mislata, així com altres fins assistencials i beneficodocents que puguen establir-se.
  
Correspon al Patronat de la fundació determinar la manera en què s'hauran de complir els fins enumerats en aquest article. Les prestacions de la fundació s'atorgaran de forma no lucrativa.
  
Seran potencials beneficiaris de la fundació els malalts d'ambdós sexes naturals del poble de Mislata.
  
Tercer
  
La dotació de la fundació, segons consta en l'escriptura de constitució és de seixanta-nou milions sis-centes cinc mil (77.615.394) pessetes, valor dels immobles següents:
  
1. Urbana. Casa al poble de Mislata, al carrer del Rei o de la Pilota, 16, composta de planta baixa i alts, comprenent una superfície de sis-cents trenta-cinc metres, setanta-cinc decímetres quadrats. Valorada en quaranta-un milions dues-centes cinquanta mil (80.172.537) pessetes.
  
2. Urbana. Casa al poble de Mislata, al carrer del Rei o de la Pilota, 4, composta de planta baixa i alts. Valorada en cinc milions cinc-centes cinquanta mil (5.550.000) pessetes.
  
3. Urbana. Casa al poble de Mislata, al carrer del Bon Pastor, 30, actualment carrer de Sant Josep, 2, composta de planta baixa i alts. Valorada en cinc milions tres-centes setanta-cinc mil (5.375.000) pessetes.
  
4. Urbana. Casa al poble de Mislata, al carrer del Bon Pastor, 28, actualment número 24, composta de planta baixa. Valorada en un milió set-centes setanta-vuit mil (1.778.000) pessetes.
  
5. Urbana. Casa al poble de Mislata, al carrer de Sant Martí, 31, actualment número 27. Valorada en un milió vuit-centes mil (1.800.000) pessetes.
  
6. Urbana. Casa al poble de Mislata, al carrer de Sant Martí, 29, actualment número 25, composta de pis baix, saleta i dormitoris en el principal. Valorada en un milió vuit-centes cinquanta mil (1.850.000) pessetes.
  
7. Urbana. Casa al poble de Mislata, al carrer Major, 35, illa tercera, composta de planta baixa amb diversos departaments, corral i escala al costat, amb un pis alt, que comprén una superfície de tres-cents dos metres quadrats. Valorada en dotze milions dos mil (17.223.101) pessetes.
  
Quart
  
De acord amb allò que s'ha establit en l'atorgament tercer i el títol III dels estatuts fundacionals, el Patronat és el òrgan de govern, representació i administració de la fundació, que estarà integrat per:
  
- El rector de Nostra Senyora dels Àngels, de Mislata.
  
- El vicari parroquial d'aquesta parròquia, o, si no n'hi ha, el rector d'una altra parròquia de la localitat, per designació del president de la fundació.
  
- I dos membres del Consell de Pastoral Parroquial, de la parròquia de Nostra Senyora dels Àngels de Mislata, lliurement designats pel senyor rector d'aquesta.
  
Els patrons exerciran el seu mandat durant el temps que duren en el càrrec de patrons. Pel que fa als membres de lliure designació pel senyor rector, el seu mandat tindrà una durada de 4 anys, que es podran prorrogar per períodes iguals il·limitadament.
  
El Patronat inicial és el següent:
  
President:
  
1. El rector de Nostra Senyora dels Àngeles, de Mislata, Vicente Serrano Valbuena.
  
Vicepresident:
  
2. El vicari parroquial d'aquesta parròquia, José Gascó Casesnoves.
  
Secretari vocal:
  
3. Agustín-María Domingo Mir.
  
Vocal:
  
4. Juan-Bautista Mir Piqueras.
  
La resta de l'articulat estatutari regula totes les qüestions establides legalment en matèria de fundacions.
  
Fonaments jurídics
  
Primer
  
La Constitució recull en el títol I, capítol II, secció II, article 34, el dret de fundació per a fins d'interés general.
  
Segon
  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de fins d'interés general, circumstàncies que concorren en el present cas.
  
Tercer
  
Una vegada examinats els fins de la fundació i la dotació, com també l'aportació efectivament realitzada, les dues primeres es consideren d'interés general, i la tercera inicialment suficient per a la inscripció, de conformitat amb allò establit en l'article 11.b) del Decret 60/1995, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.
  
Quart
  
La carta fundacional i els estatuts, continguts en l'escriptura pública de 5 de juny de 1998, compleixen els requisits bàsics dels articles 8 i 9 de la vigent Llei 30/1994, de 24 de novembre, per la qual cosa la fundació pot ser reconeguda com tal, tenint en compte el fi que persegueix, segons l'article 6 dels seus estatuts.
  
Cinqué
  
L'expedient ha sigut tramitat per la Secretaria General de la Conselleria de Presidència, a través del Servei d'Entitats Jurídiques, en virtut de les atribucions que té conferides pel Decret 4/1997, de 26 de febrer, del president de la Generalitat Valenciana, pel que s'assignen competències a la Presidència i a les conselleries, i per l'article 15, lletra o) del Decret 30/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Presidència, en la redacció donada a aquest per l'article únic del Decret 106/1998, de 21 de juliol, tot això, en relació amb el Decret 60/1995, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana, i l'article 10 de l'Ordre de 23 de maig de 1996, en la redacció donada a aquesta per Ordre de 25 de novembre de 1996, pel que fa a l'estructura administrativa a nivell de servei.
  
Vistos, la Constitució, la Llei 30/1994, de 24 de novembre, el Reial Decret 316/1996, de 23 de febrer, pel qual s'aprova el Reglament de Fundacions de Competència Estatal, el Decret 60/1995, de 18 d'abril, del Govern Valencià, l'Ordre de 19 de gener de 1996, de la Conselleria d'Administració pública, per la qual s'estableix la data d'inici d'activitats del Registre i Protectorat Únics de la Comunitat Valenciana, i la resta de normativa de pertinent aplicació, resolc:
  
Primer
  
Inscriure com a fundació la denominada Fundación Francisco Balbastre Arnau, al Registre de Fundacions de la Comunitat Valenciana, amb el número 317(V) i classificar-la de caràcter benèfica. El seu domicili radicarà a Mislata, al carrer dels Àngels, 16.
  
Segon
  
Inscriure, al Registre de Fundacions de la Comunitat Valenciana, els estatuts amb què ha de regir-se la fundació, elevats a escriptura pública de data 5 de juny de 1988, i amb número de protocol 2.755, atorgada davant del notari del Col·legi de València, el senyor Rafael Gómez-Ferrer Sapiña.
  
Tercer
  
Inscriure al Registre esmentat el nomenament del primer Patronat, segons figura en l'antecedent de fet quart, de la present resolució.
  
Notifiqueu l'actual resolució, amb l'advertiment que no esgota la via administrativa, i que es podrà presentar un recurs d'alçada davant del conseller de Presidència o davant d'aquest mateix òrgan en el termini d'un mes, comptador des de la data de la notificació.
  
València, 17 de maig de 1999.- El secretari general: Jorge Lamparero Lázaro.